Kuid, kes ütleks, mis on parem ja õigem? Seega küsin endalt, kas ma pooldan riigieksameid või mitte. Mis mul peaks nende vastu olema, usun, et suudan end kokku võtta, õppida ning saavutada vähemalt 80 punktine tulemus. Kuid, kui küsin endalt, mida täpselt selle tulemuse  saavutamiseks õppisin, mida mäletan või teada sain, siis seda ma ei oska öelda. Sama hea küsimus oleks vast, mille või kelle jaoks ma üldse õpiksin gümnaasiumis, kui riigieksameid ei oleks. Või natuke konkreetsem küsimus: kes meist pole kunagi spikerdanud ning miks me spikerdame, kui peaksime õppima iseenda mitte hinnete või eksamite jaoks? Usun, et nii mõnigi kuldmedali omanik peab tunnistama, et on spikerdanud. Võimalik, et need, kes hinnete, medali või riigieksamite jaoks õpivad, spikerdavad isegi rohkem,  kui need üksikud poisid meie klassides, kes seni õpivad vaid aineid, mis neid huvitavad ja tüdrukute hinnete tagaajamise peale vaid irvitavad.